32003R2276
L 336/46
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2276/2003 НА КОМИСИЯТА
от 22 декември 2003 година
за откриване на тарифни квоти и определяне на митата, приложими в рамките на приложимите тарифни квоти за внос в Общността на преработени селскостопански продукти с произход от Египет
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 3448/93 на Съвета от 6 декември 1993 г. относно определяне на режима на търговски обмен, приложим към някои стоки, получени чрез преработване на селскостопански продукти (1), последно изменен с Регламент (ЕО) № 2580/2000 (2), и по-специално член 7, параграф 2 от него,
като има предвид следното:
(1)
В очакване на приключването на процедурата, необходима за ратифициране и влизане в сила на Евро-Средиземноморското споразумение за асоцииране между Европейската общност и нейните държави-членки, от една страна, и Египет, от друга страна, подписано на 25 юни 2001 г., бе сключено споразумение под формата на размяна на писма за временното прилагане на разпоредбите относно търговията, съдържащи се в Евро-Средиземноморското споразумение за асоцииране с Египет, наричано по-долу „споразумението“, което влиза в сила на 1 януари 2004 г. Съветът одобри това споразумение с Решение от 19 декември 2003 г. относно временното прилагане на свързаните с търговията разпоредби и съпътстващите мерки от Евро-Средиземноморското споразумение за асоцииране между Европейската общност и нейните държави-членки, от една страна, и Египет, от друга страна (3).
(2)
Споразумението замества свързаните с търговията разпоредби, предвидени в споразумението за сътрудничество, сключено между Европейската икономическа общност и Египет на 18 януари 1977 (4) и в споразумението между държавите-членки на Европейската общност за въглища и стомана и Египет, подписано в Брюксел на 18 януари 1977 (5).
(3)
Разпоредбите от споразумението, свързани с търговията, предвиждат прилагане на взаимни концесии по отношение на вносните мита във връзка с някои преработени селскостопански продукти.
(4)
Отстъпките от страна на Общността се отнасят за внос на някои преработени селскостопански продукти с произход от Египет. Тези концесии са под формата на пълно освобождаване от мита, освобождаване от адвалорни мита и намаляване на специфичните мита в рамките на годишните тарифни квоти.
(5)
Уместно е да бъдат отворени годишните тарифни квоти, основани на споразумението. Митата, приложими в рамките на тези годишни тарифни квоти, следва да бъдат изчислени по специален начин. Уместно е тяхното пресмятане да се извърши в съответствие с Регламент (ЕО) № 1460/96 на Комисията от 25 юли 1996 г. относно установяване на подробни правила за прилагане на преференциалните търговски режими, приложими към някои стоки, получени чрез преработка на селскостопански продукти, посочени в член 7 от Регламент (ЕО) № 3448/93 на Съвета (6).
(6)
Регламент (ЕИО) № 2454/93 на Комисията от 2 юли 1993 относно определяне на разпоредби за прилагането на Регламент (ЕИО) № 2913/92 на Съвета за създаване на Митническия кодекс на Общността (7) определя правилата за управление на тарифните квоти. Уместно е да се предвиди, че тарифните квоти, отворени с настоящия регламент, се управляват в съответствие с тези правила.
(7)
Мерките, предвидени в настоящия регламент, съответстват на становището на Управителния комитет по хоризонталните въпроси, които се отнасят до търговията с преработени селскостопански продукти, невключени в приложение I,
ПРИЕ НАСТОЯЩИЯ РЕГЛАМЕНТ:
Член 1
Годишните квоти за продуктите с произход от Египет, фигуриращи в приложение I, се въвеждат от 1 януари до 31 декември 2004 г., както и от 1 януари до 31 декември на следващите години, според условията, посочени във въпросното приложение.
Член 2
Тарифните квоти за Общността, посочени в член 1, се управляват от Комисията в съответствие с членове 308а, 308б и 308в от Регламент (ЕИО) № 2454/93.
Член 3
Митата, приложими в рамките на тарифните квоти от 1 януари 2004 г. при внос на стоки с произход от Египет, обхванати от таблица 3 от приложение II към Протокол 3 към споразумението между Общността и Египет, се определят в приложения I, II и III към настоящия регламент.
Член 4
Настоящият регламент влиза в сила в деня на публикуването му в Официален вестник на Европейския съюз.
Прилага се от 1 януари 2004 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 декември 2003 година.